TEST: iScooter EB3S

Elcykler er efterhånden blevet en dyr fornøjelse. Det er ikke usædvanligt at betale 15.000-25.000 kroner for en model fra de etablerede mærker, og selv de billigste alternativer koster ofte omkring 10.000 kroner. Derfor virker en pris på omkring 4.200 kroner næsten for god til at være sand. Man forventer kompromiser, billige komponenter og en oplevelse, der mest af alt minder om et stykke legetøj.

iScooter EB3S overrasker heldigvis fra første øjeblik. Det er ganske enkelt en langt mere seriøs cykel, end prisen antyder. Det betyder ikke, at den er perfekt, og der er områder, hvor man tydeligt kan se, hvor producenten har sparet. Men det ændrer ikke ved, at den samlet set leverer en oplevelse, som er svær at matche i prisklassen.

Mere rigtig cykel end billig elcykel

Det første, der springer i øjnene, er byggekvaliteten. Jeg havde ærlig talt forventet noget langt mere skrøbeligt, men EB3S virker solid fra første tur. Stellet føles robust, komponenterne sidder ordentligt fast, og der er generelt ikke noget, der giver indtryk af en billig discountcykel.

Det er også en forholdsvis tung mountainbike, hvilket både har fordele og ulemper. Den føles stabil på vejen, og selv ved høj fart virker den sikker og velafbalanceret. Til gengæld mærker man vægten, hvis motoren ikke hjælper, eller hvis cyklen skal skubbes op ad en bakke.

Noget af det bedste ved pakken er faktisk alt det, der følger med. Lys foran og bagpå er monteret fra fabrikken, der er skærme, støtteben og alt det praktiske udstyr, som mange producenter tager ekstra betaling for. Reelt er det kun en hjelm og en god lås, man skal købe ved siden af. Det er ret imponerende til denne pris.

Let at samle og let at komme i gang

Der følger naturligvis lidt samlearbejde med, når cyklen leveres, men det viste sig at være langt lettere, end jeg havde frygtet. Man skal montere flere dele selv, men vejledningen er fornuftig, og arbejdet kræver hverken specialværktøj eller særlige evner – det udstyr der kræves følger med – endda i en lille stofpose. God detalje. De fleste vil kunne have cyklen klar på relativt kort tid.

Opsætningen fortsætter i appen, men det er ærligt talt ikke her, EB3S imponerer. Appen fungerer, men den tilfører ikke ret meget til den daglige oplevelse. Efter den første opsætning havde jeg stort set ikke behov for at åbne den igen. Det er ikke nødvendigvis en kritik, men den bliver heller aldrig en funktion, man kommer til at savne.

Displayet på styret er til gengæld en positiv overraskelse. Det er let at aflæse, også når solen står højt, og viser de informationer, man har brug for, uden at forsøge at være mere avanceret end nødvendigt.

Motoren gør hele forskellen

Den største overraskelse finder man dog, når man begynder at cykle. Motoren leverer en markant bedre oplevelse, end jeg havde forventet. Accelerationen er hurtig, hjælpen føles naturlig, og cyklen kommer hurtigt op i fart. Den føles aldrig sløv eller anstrengt, og det gælder også på mindre stigninger.

Det særlige ved EB3S er den medfølgende speeder. Den er ikke aktiv fra stilstand, hvilket er med til at holde cyklen inden for de gældende regler, men når man først er oppe i fart, kan den bruges til at regulere, hvor meget ekstra hjælp motoren skal levere. Det fungerer overraskende godt i praksis og gør det lettere at holde en jævn hastighed på længere strækninger. Man skal dog passe på ikke at blive for glad for den elektriske hjælp.

Rækkevidden afhænger af dig

iScooter angiver en rækkevidde, som ser imponerende ud på papiret, men som med stort set alle elcykler afhænger virkeligheden af, hvordan man bruger motoren. Hvis man kører med maksimal hjælp det meste af tiden, nåede jeg omkring 40 kilometer på en opladning. Til gengæld føles de 40 kilometer næsten som ingenting. Motoren gør arbejdet så effektivt, at man ankommer langt mindre træt, end man ellers ville have gjort.

Bruger man derimod motoren mere fornuftigt og kun, når den reelt er nødvendig, kan man uden problemer presse rækkevidden betydeligt længere. Jeg lærte dog også, at det er værd at holde øje med batteriprocenten. En dag var jeg tæt på at køre batteriet helt tomt, og det er ikke en oplevelse, jeg har lyst til at gentage. EB3S er en tung cykel, og uden motorhjælp bliver den hurtigt en ganske hård fornøjelse at få hjem. Det er ikke noget særligt for netop denne model – sådan er de fleste elcykler – men vægten gør det ekstra tydeligt her.

Komforten er god – med én væsentlig undtagelse

Forgaffelaffjedringen gør et godt stykke arbejde på almindelige danske cykelstier og asfaltveje. Små ujævnheder absorberes fint, og cyklen føles behagelig på daglige ture.

Store huller kan man naturligvis stadig mærke. Det er ikke en mountainbike, der er skabt til skovspor eller hård offroad-kørsel, selv om designet kunne få nogle til at tro det. Holder man sig til almindelige danske veje og grusstier, fungerer komforten derimod rigtig fint. Sadlen er udmærket uden at være noget særligt. Den er lidt til den hårde side, men ikke i en grad, hvor jeg følte behov for at skifte den under testen. Mange vil sandsynligvis være tilfredse, mens andre på længere ture måske vil investere i en mere komfortabel model.

Gearsystemet er ligeledes ganske ukompliceret. Det fungerer, som et almindeligt 7-gears system skal, uden at gøre opmærksom på sig selv. Det er hverken en styrke eller en svaghed – det passer bare sit arbejde. Bremserne leverer også præcis det, de skal. Selv om cyklen vejer en del, oplevede jeg aldrig situationer, hvor de føltes utilstrækkelige eller usikre.

Høje personer bør tænke sig om

Der er dog én ting, som potentielle købere bør være meget opmærksomme på. Jeg er 189 centimeter høj, og cyklen kan ganske enkelt ikke indstilles højt nok. Sadelpinden når sin maksimale højde, længe før jeg sidder optimalt, og resultatet er en kørestilling, der bliver for kompakt på længere ture.

Er du omkring 180-182 centimeter eller lavere, tror jeg ikke, det bliver et problem. Er du højere end det, bør du prøve cyklen, før du køber den – eller vente. Ifølge iScooter arbejder virksomheden vist på en større version, og det virker ærlig talt som en god idé. Det er faktisk den største praktiske begrænsning, jeg er stødt på under testen, og den vil være afgørende for en del potentielle købere.

En prisklasse, hvor den er svær at slå

Det er let at pege på elcykler, der er bedre end iScooter EB3S. Man kan få bedre affjedring, mere avancerede gear, kraftigere bremser, længere rækkevidde og mere komfort. Man skal bare også være klar til at betale to, tre eller fire gange så meget. Det er netop her, EB3S rammer noget særligt. For omkring 4.200 kroner får man en elcykel, der føles overraskende gennemført, leverer en stærk motoroplevelse, har en solid byggekvalitet og kommer med stort set alt det udstyr, man har brug for fra starten.

Den har sine begrænsninger. Appen er stort set overflødig, sadlen kunne være bedre, og høje ryttere bør se sig om efter noget større. Men ingen af de ting ændrer ved, at den grundlæggende oplevelse er langt bedre, end prisen giver ret til at forvente.

Hvis budgettet ligger omkring 4.000 kroner, er iScooter EB3S en af de mest positive overraskelser, jeg har haft fornøjelsen af at teste i lang tid. Den konkurrerer ikke med elcykler til 20.000 kroner – men den giver dem heller ikke lov til at se helt så attraktive ud, når man først har kigget på prisskiltet.